Document ID: 32015R0359

REGOLAMENT TAL-KUMMISSJONI (UE) 2015/359
tal-4 ta' Marzu 2015
li jimplimenta r-Regolament (KE) Nru 1338/2008 tal-Parlament Ewropew u tal-Kunsill rigward l-istatistika dwar infiq u finanzjament għall-kura tas-saħħa
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1338/2008 tal-Parlament Ewropew u tal-Kunsill tas-16 ta' Diċembru 2008 dwar l-istatistika Komunitarja dwar is-saħħa pubblika u s-saħħa u s-sigurtà fuq ix-xogħol (1), u b'mod partikolari l-Artikolu 9(1) u l-Anness II il-punt (d), tiegħu,
Billi:
(1)
Ir-Regolament (KE) Nru 1338/2008 jistabbilixxi qafas komuni għall-produzzjoni sistematika tal-istatistika Ewropea dwar is-saħħa pubblika u s-saħħa u s-sigurtà fuq ix-xogħol.
(2)
Miżuri ta' implimentazzjoni jiddeterminaw id-dejta u l-metadejta li għandha tingħata dwar infiq u finanzjament għall-kura tas-saħħa u l-perjodi ta' referenza, l-intervalli u l-limiti ta' żmien għall-forniment tad-dejta.
(3)
Skont l-Artikolu 6(2) tar-Regolament (KE) Nru 1338/2008, twettqet analiżi tal-ispejjeż imqabbla mal-benefiċċji, li tqis il-benefiċċji tad-disponibbiltà tad-dejta dwar infiq u finanzjament għall-kura tas-saħħa fir-rigward tal-ispiża tal-ġbir tad-dejta, li l-Istati Membri ilhom iwettqu fuq bażi volontarja mill-2005 skont il-prinċipji stabbiliti mis-Sistema tal-Kontijiet tas-Saħħa, u l-piż fuq l-Istati Membri. Skont l-Artikolu 6(1) tar-Regolament (KE) Nru 1338/2008, fl-2013 u fl-2014, il-Kummissjoni bdiet studji pilota li tlestew fuq bażi volontarja mill-Istati Membri. Il-Kummissjoni ddiskutiet il-ħtiġijiet tal-utenti mal-Istati Membri f'diversi laqgħat. Id-disponibbiltà ta' dejta madwar l-UE x'aktarx li se tkun ta' benefiċċju kbir għal deċiżjonijiet dwar is-saħħa u l-politika soċjali.
(4)
Sabiex tiġi żgurata r-rilevanza u l-komparabbiltà tad-dejta, il-manwal tas-Sistema ta' Kontijiet tas-Saħħa 2011 (2), li ġie prodott b'mod konġunt mill-Kummissjoni (Eurostat), l-Organizzazzjoni għall-Kooperazzjoni u l-Iżvilupp Ekonomiku (OECD) u l-Organizzazzjoni Dinjija tas-Saħħa (WHO) u li jistabbilixxi l-kunċetti, id-definizzjonijiet u l-metodi għall-ipproċessar tad-dejta dwar infiq u finanzjament għall-kura tas-saħħa, għandu jifforma l-bażi għall-kwestjonarju dettaljat u l-linji gwida li jakkumpanjawha użati f'eżerċizzju ta' ġbir ta' dejta annwali konġunt imwettaq minn dawn it-tliet korpi.
(5)
Il-miżuri stipulati f'dan ir-Regolament huma skont l-opinjoni tal-Kumitat tas-Sistema Ewropea tal-Istatistika.
ADOTTAT DAN IR-REGOLAMENT:
Artikolu 1
Dan ir-Regolament jistabbilixxi regoli għall-iżvilupp u l-produzzjoni tal-istatistika Ewropea fil-qasam tal-infiq u l-finanzjament għall-kura tas-saħħa, wieħed mis-suġġetti għall-istatistika dwar il-kura tas-saħħa fl-Anness II tar-Regolament (KE) Nru 1338/2008.
Artikolu 2
Id-definizzjonijiet li għandhom jintużaw fl-applikazzjoni ta' dan ir-Regolament huma stabbiliti fl-Anness I.
Artikolu 3
L-Istati Membri għandhom jipprovdu dejta fuq l-oqsma speċifikati fl-Anness II.
Artikolu 4
(1) L-Istati Membri għandhom jipprovdu d-dejta meħtieġa u l-metadejta ta' referenza standard assoċjata fuq bażi annwali. Il-perjodu ta' referenza gћandu jkun is-sena kalendarja.
(2) Id-dejta u l-metadejta ta' referenza għas-sena ta' referenza N għandhom jintbagħtu sat-30 ta' April N+2.
(3) Id-dejta u l-metadejta ta' referenza għandhom jiġu pprovduti lill-Kummissjoni (Eurostat) bis-servizzi tal-punt tad-dħul uniku jew għandhom ikunu disponibbli għall-irkupru mill-Kummissjoni (Eurostat) b'mezzi elettroniċi fuq bażi annwali.
(4) L-ewwel sena ta' referenza għandha tkun l-2014.
(5) L-aħħar sena ta' referenza għandha tkun l-2020.
(6) B'deroga mill-paragrafu 2, l-Istati Membri għandhom jipprovdu d-dejta u l-metadejta ta' referenza għas-sena ta' referenza 2014 sal-31 ta' Mejju 2016.
Artikolu 5
(1) L-Istati Membri għandhom jipprovdu dejta fil-livell ta' aggregazzjoni speċifikat fl-Anness II.
(2) L-Istati Membri għandhom jipprovdu l-metadejta ta' referenza meħtieġa, b'mod partikolari dwar is-sorsi tad-dejta, il-kopertura tagħhom u l-metodi ta' kompilazzjoni użati, informazzjoni dwar karatteristiċi ta' infiq u finanzjament għall-kura tas-saħħa nazzjonali speċifiċi għall-Istati Membri li jiddevjaw minn definizzjonijiet provduti fl-Anness I, ir-referenzi għal-leġiżlazzjoni nazzjonali fejn din tifforma l-bażi għal infiq u finanzjament għall-kura tas-saħħa, kif ukoll informazzjoni dwar kwalunkwe tibdil fil-kunċetti statistiċi msemmija hawnhekk.
Artikolu 6
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta' Marzu 2015.

Labels: 12
0
18
19